Diari Oficial de la Generalitat Valenciana


Sumari del DOGV 9124, del 09-07-2021 (2021/7543)

DECRET 21/2021, de 6 de juliol, del president de la Generalitat, pel qual es convoquen els Premis Extraordinaris de Narrativa Eròtica «Luís García-Berlanga», amb motiu de la celebració de l'Any García-Berlanga.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9124

Data del DOGV
:   09-07-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/7543


Data del document
:   06-07-2021

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 21/2021, de 6 de juliol, del president de la Generalitat, pel qual es convoquen els Premis Extraordinaris de Narrativa Eròtica «Luís García-Berlanga», amb motiu de la celebració de l'Any García-Berlanga. [2021/7543]  
El Consell, mitjançant el Decret 6/2021, de 8 de gener, del Consell, va declarar l'any 2021 com a Any García-Berlanga, com a reconeixement a una figura fonamental en el cinema espanyol, amb un estil fílmic i una visió de la societat i dels éssers humans tan original i distintiu que va ser necessari inventar el neologisme «berlanguià» per a identificar-les.  
En aquest univers berlanguià, l'humor, la tendresa i la sensualitat s'amalgamen sota la mirada al mateix temps àcida i lúdica del director de cine, que va saber projectar el vitalisme mediterrani en una obra universal. A més, en plena transició espanyola, Luis Garcia-Berlanga i l'editora Beatriz de Moura van crear la col·lecció de narrativa eròtica «La sonrisa vertical», amb l'objectiu de difondre un gènere literari fins a aquell moment censurat, i apostar per la narrativa de joves autors i autores. A més, amb la convocatòria del premi «La sonrisa vertical» (1979-2004), es van incorporar a la col·lecció escriptors espanyols i hispanoamericans que posteriorment aconseguirien un considerable prestigi, com Almudena Grandes o Eduardo Mendicutti.  
En virtut d'això, de conformitat amb el que preveu l'article 12 de la Llei 5/1983, de 30 de desembre, del Consell, i l'article 1 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat,   
  
  
DECRETE  
  
Primer. Convocatòria dels premis  
Es convoquen els Premis Literaris de Narrativa Eròtica «Luís García-Berlanga», en la seua edició única i extraordinària amb motiu de la celebració de l'Any García-Berlanga.  
  
Segon. Aprovació de les bases de la convocatòria  
S'aproven les bases que regeixen aquesta convocatòria extraordinària, el text de les quals figura com a annex del present decret.  
  
Tercer. Incidència pressupostària  
L'aplicació d'aquest decret no podrà tindre cap incidència en la dotació dels capítols de despesa del pressupost de la Generalitat i, en tot cas, serà atesa amb els mitjans personals i materials de l'Administració de la Generalitat.  
  
Quart. Efectes  
Aquest decret produirà efectes des de l'endemà de la publicació en el Diari Oficial de la Generalitat Valenciana.  
  
Contra el present decret, que posa fi a la via administrativa, es podrà interposar un recurs contenciós administratiu davant el Jutjat contenciós administratiu que corresponga en el termini de dos mesos a comptar des de l'endemà de la publicació d'aquesta resolució, o bé un recurs potestatiu de reposició davant l'òrgan competent en el termini d'un mes comptat des de l'endemà de la publicació, tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 6 de juliol de 2021  
  
El president de la Generalitat,  
XIMO PUIG I FERRER  
  
  
ANNEX  
Bases de la convocatòria  
  
Primera. Objecte  
1. Les presents bases tenen per objecte regular la concessió dels Premis Extraordinaris de Narrativa Eròtica «Luis García-Berlanga», amb motiu de la celebració en 2021 de l'Any García-Berlanga.  
2. Els premis no tenen naturalesa econòmica i pel seu atorgament l'Administració de la Generalitat no assumeix cap obligació d'aquesta índole amb les persones premiades.  
  
Segona. Modalitats  
Es concediran dos premis en les següents modalitats:  
a) Un Premi de Narrativa Eròtica «Luis García-Berlanga» en llengua castellana.  
b) Un Premi de Narrativa Eròtica «Luis García-Berlanga» en llengua valenciana.  
  
Tercera. Requisits de les persones participants  
Qualsevol persona major d'edat podrà participar en la convocatòria amb la presentació d'una obra de la qual siga l'autor o l'autora. Cada participant podrà presentar només una obra en una de les dues modalitats. En cas que es tracte d'obres d'autoria col·lectiva, el conjunt de les persones autores es considerara a tots els efectes com a una única participació.  
  
Quarta. Requisits de les obres  
Podrà presentar-se a la convocatòria dels premis qualsevol obra narrativa, novel·la o col·lecció de narracions breus, escrita en la llengua corresponent a la modalitat de què es tracte i relacionada amb la temàtica dels premis, que haurà de ser original i inèdita en tota la seua extensió.  
Les obres hauran de tindre una extensió mínima de 20.000 i màxima de 40.000 paraules.  
  
Cinquena. Presentació de sol·licituds de participació  
En el termini d'un mes a comptar des de l'endemà de la publicació de la convocatòria en el Diari Oficial de la Generalitat Valenciana, les persones que desitgen participar hauran de presentar la sol·licitud de participació, junt amb la seua obra, conformement als requisits següents:  
a) Les sol·licituds s'hauran de presentar per via telemàtica omplint el model corresponent, i hauran d'estar firmades per les persones sol·licitants mitjançant algun dels sistemes de firma electrònica admesos per la seu electrònica de la Generalitat. En cas que la sol·licitud es referisca a una obra d'autoria col·lectiva, la persona que la presente haurà d'acreditar, amb una declaració responsable, que la sol·licitud es presenta amb l'acord i en nom de la resta de persones autores.  
  
b) Simultàniament, i adjunta a la sol·licitud, s'haurà de presentar l'obra narrativa en un document electrònic en format PDF, amb el text formatat en pàgines DIN A4, amb lletra tipus Times New Roman o Arial cos 12, i amb interlineat doble. El document informàtic no haurà de tindre en cap cas una grandària superior a 5MB.  
c) Les obres que es presenten a la convocatòria hauran d'estar identificades amb pseudònim. En la sol·licitud de participació, les persones sol·licitants hauran de fer constar, a més de les seues dades d'identificació personal i la modalitat en la qual se sol·licita participar, el títol de l'obra i el pseudònim amb el qual es presenta. En la primera pàgina de l'obra haurà de figurar, exclusivament i per aquest ordre, el títol de l'obra, el pseudònim de la persona autora, i la modalitat a la qual es presenta.  
d) El lloc de presentació de la sol·licitud i la documentació annexa estarà accessible en la seu electrònica de la Generalitat https://sede.gva.es, i en el següent enllaç del portal de la Generalitat, Presidència, dins de l'apartat «Sol·licitud general d'iniciació i tramitació Telemática de procedimientos de Presidència de la Generalitat»:  
https://www.gva.es/va/inicio/procedimientos'id\_proc=18694&version=amp  
  
Sisena. Gestió de les sol·licituds  
1. La gestió de les sol·licituds correspondrà a la Subdirecció General d'Organització i Coordinació de la Presidència.  
2. L'òrgan encarregat de la gestió adoptarà les mesures oportunes per a garantir l'anonimat de les persones autores de les obres presentades fins que es conega la decisió del jurat per a cada una de les modalitats.  
3. No s'admetrà cap sol·licitud que no complisca tots els requisits establits en les presents bases. En cas que una sol·licitud no complisca algun requisit i siga susceptible d'esmena, l'òrgan encarregat de la gestió ho comunicarà a la persona sol·licitant i li concedirà a l'efecte un termini no superior a set dies naturals.  
4. Després de la finalització del termini d'admissió de sol·licituds, l'òrgan encarregat de la gestió haurà de trametre les obres admeses al jurat que corresponga segons la modalitat, verificant que no continguen cap element que permeta la identificació de les persones autores.  
  
5. Totes les notificacions i comunicacions amb les persones participants en la convocatòria es duran a terme exclusivament a través de mitjans electrònics, de conformitat amb els articles 14.2, 41 i 43 de la Llei 39/2015, d'1 d'octubre, del procediment administratiu comú de les administracions públiques.  
  
Setena. Jurats  
1. Per a cadascuna de les modalitats dels premis es constituirà un jurat que estarà presidit per la persona titular de la Direcció General de Cultura i Patrimoni, o persona en qui delegue.  
2. Cadascun dels jurats estarà integrat per cinc membres de reconegut prestigi en l'àmbit de la cultura, la literatura i la crítica literària, designats per la Direcció General de Cultura i Patrimoni.  
3. Les funcions de secretaria dels jurats seran exercides per les persones nomenades per la persona titular de la Sotssecretaria de la Presidència entre el personal empleat públic adscrit a l'òrgan encarregat de la gestió.  
4. En cas que el nombre d'obres presentades ho faça aconsellable, es podrà constituir un comité de selecció integrat per les persones que designe la Direcció General de Cultura i Patrimoni per tal de procedir a la selecció prèvia de les obres que hauran de ser avaluades pel jurat corresponent.  
  
Huitena. Selecció de les obres premiades  
1. Cada jurat realitzarà la valoració de les obres presentades a la modalitat corresponent, i proposarà a la persona titular de la Presidència la que considere més adequada per a la concessió del premi. Les propostes dels jurats seran vinculants i tindran caràcter inapel·lable.  
  
2. En cas que un jurat considere que cap de les obres presentades tenen la qualitat necessària per a rebre el premi, podrà declarar-ho desert.  
3. Els premis s'atorgaran a una única obra, sense que siga possible concedir-los ex aequo. El jurat tampoc podrà declarar finalistes, concedir accèssits o mencions especials, ni recomanar obres per a la seua publicació.  
  
Novena. Concessió dels premis  
1. Correspon a la persona titular de la Presidència resoldre la concessió dels premis, d'acord amb la proposta vinculant de cadascú dels jurats per a la modalitat corresponent. Aquesta resolució serà inapel·lable.  
2. El termini màxim per a resoldre i notificar la resolució finalitzarà el dia 13 de novembre de 2021.  
3. La resolució es notificarà a les persones premiades i es publicarà en la pàgina web de la Presidència.  
4. L'entrega dels premis es realitzarà en un acte públic.  
  
Desena. Concurrència amb altres premis literaris  
En cas que, abans que es publique la decisió del jurat, alguna de les obres presentades obtinguera qualsevol altre premi en un altre certamen literari, la persona autora haurà de comunicar-ho immediatament a l'òrgan encarregat de la gestió dels premis objecte d'aquestes bases perquè l'obra siga exclosa de la consideració del jurat.  
Si no s'ha realitzat l'esmentada comunicació i una obra rep algun dels premis objecte d'aquestes bases després d'haver rebut qualsevol altre premi literari, quan es tinga coneixement d'aquesta circumstància li serà retirat el premi «Luis García-Berlanga».  
Onzena. Publicació de les obres premiades  
1. Durant el termini d'un any des de la comunicació pública de la decisió del jurat, la Generalitat es reservarà la facultat de publicar les obres premiades mitjançant una o més edicions que formaran part del fons editorial de la Generalitat. A aquest efecte, durant l'esmentat termini, les persones autores guardonades no podran publicar les obres premiades, parcialment o en la seua totalitat, ni podran cedir els drets d'impressió, reproducció, comercialització i distribució a cap persona física o jurídica distinta de la Generalitat.  
En cas que la Generalitat decidisca fer ús d'aquesta facultat, s'establiran les oportunes cessions de drets mitjançant els corresponents contractes d'edició.  
2. En totes les edicions que es realitzen de les obres premiades, siga per la Generalitat o siga per les persones autores o per qualsevol editorial quan haja finalitzat el termini previst en l'apartat 1, s'haurà de fer menció expressa que es tracta d'una obra guardonada per la Generalitat amb el Premi de Narrativa Eròtica «Luis García-Berlanga» 2021.  
  
Dotzena. Obres no premiades  
1. Una vegada s'hagen publicat les decisions dels jurats, l'òrgan encarregat de la gestió procedirà a destruir els fitxers informàtics de les obres no premiades, i totes les còpies electròniques o en paper que puguen haver-se fet.  
2. Les persones autores no premiades no tindran dret a demanar la devolució de les seues obres, ni rebran cap comunicació verbal o escrita per part de la Generalitat o dels jurats en relació als criteris de concessió dels premis.  
  
Tretzena. Tractament de dades personals  
La participació en la convocatòria dels premis objecte d'aquestes bases comportarà el tractament de dades de caràcter personal de les persones participants per part de la Presidència de la Generalitat conforme a l'article 13 del Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament General de Protecció de Dades).  
  
Catorzena. Acceptació de les bases  
La presentació de la sol·licitud de participació en la convocatòria dels Premis Extraordinaris de Narrativa Eròtica «Luis García-Berlanga» comporta la plena acceptació de les presents bases, sense perjuí de la possibilitat de la seua impugnació conforme amb la legislació de procediment administratiu.